กระทรวงการต่างประเทศ ประสานงานใกล้ชิดสถานเอกอัครราชทูตยูเครนประจำประเทศไทยและครอบครัวของเอกอัครราชทูตฯ ซึ่งเสียชีวิตที่จังหวัดสตูล
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยถึงกรณีการเสียชีวิตของนายอันดรีย์ เบชตา เอกอัครราชทูตยูเครนประจำประเทศไทย เสียชีวิตที่จังหวัดสตูล ว่า ทางกระทรวงการต่างประเทศ ได้ประสานกับสถานเอกอัครราชทูตยูเครนฯ และครอบครัวของเอกอัครราชทูตฯ อย่างใกล้ชิด เพื่ออำนวยความสะดวกในขั้นตอนที่เกี่ยวข้อง ในการนำศพส่งขึ้นมายังโรงพยาบาลตำรวจ ขณะที่ นายกรัฐมนตรี ได้รับทราบกรณีนี้แล้ว และได้สั่งการให้หน่วยงานที่เกี่ยวข้องดูแลอย่างเต็มที่ ทั้งนี้ ขั้นตอนต่างๆ รวมถึงการแสดงความเสียใจ การจัดพิธีศพ จะเป็นไปตามการพิจารณาดำเนินการโดยรัฐบาลยูเครนและครอบครัวของเอกอัครราชทูตยูเครนด้วย  ขณะเดียวกัน นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ และปลัดกระทรวงฯ จะมีหนังสือแสดงความเสียใจต่อครอบครัวของเอกอัครราชทูตยูเครนในโอกาสแรก ทั้งนี้ ปลัดกระทรวงการต่างประเทศ ได้สั่งการให้กรมยุโรป กรมพิธีการทูตและกรมการกงสุลดำเนินการในส่วนที่เกี่ยวข้อง